b"\n_START_ARTICLE_\nRootsi Wismar\n_START_SECTION_\nVarajane ajalugu\n_START_PARAGRAPH_\nRootsi-Poola s\xc3\xb5ja ja Kolmek\xc3\xbcmneaastase s\xc3\xb5ja j\xc3\xa4rel kontrollis Rootsi ulatuslikku osa L\xc3\xa4\xc3\xa4nemere l\xc3\xb5unarannikust, seahulgas Pommerit ja osasid Liivimaast ning Preisimaast. Rootsi okupeeris Wismari esimest korda 1628. aastal ja s\xc3\xb5jaline okupatsioon muudeti t\xc3\xa4ielikuks valitsemiseks Augsburgi rahuga._NEWLINE_Peale seda kui Wismaris asuvas F\xc3\xbcrstenhofi nime kandvas hoones seati sisse kuninglik Wismari tribunal (Wismarska tribunalet), sai linnast kiiresti k\xc3\xb5igi Rootsi Saksamaa aladel asunud valduste administratiivne keskus. See tegi vajalikuks Wismari kaitserajatiste \xc3\xbclesehitamise ja seda t\xc3\xb6\xc3\xb6d m\xc3\xa4\xc3\xa4rati juhtima feldmarssal Erik Dahlbergh. T\xc3\xb6\xc3\xb6de tulemuseks olid t\xc3\xa4iesti kinnised kaitsevallidega kaitserajatised, mis moodustasid t\xc3\xb5husa igak\xc3\xbclgse kaitses\xc3\xbcsteemi - s\xc3\xbcsteemi, mis vastas tollal k\xc3\xb5ige uuematele n\xc3\xb5uetele ja mida seet\xc3\xb5ttu t\xc3\xa4iustati suure efektiivsusega. S\xc3\xa4ilinud on nende kindlustuste riismeid ja seda muuhulgas linna Lindengarten'i nime kandvas osas, vana Wismari m\xc3\xbc\xc3\xbcrist idas._NEWLINE_Aastast 1654 moodustasid mainitud kaks eksklaavi (Neuklosteri linn ja Poeli saar) osa kuninganna Kristiina elatusmaadest (underh\xc3\xa5llsl\xc3\xa4nder).\n_START_SECTION_\nP\xc3\xb5hjas\xc3\xb5da\n_START_PARAGRAPH_\nAastatel 1700-1721 peetud P\xc3\xb5hjas\xc3\xb5ja ajal okupeeris Wismari Taani, Preisi ja Hannoveri v\xc3\xa4gedest koosnev koalitsioon. Selle tulemuseks oli linna \xc3\xbcksikasjaliku kaitses\xc3\xbcsteemi h\xc3\xa4vitamine. Peale seda kui Fredriksborgi rahu Taani-Norra ja Rootsi vahelise s\xc3\xb5ja l\xc3\xb5petas, l\xc3\xa4ks Wismar taas Rootsi kontrolli alla. Ent kuna Rootsi oli kaotanud mitu selle l\xc3\xa4hedal asuvat valdust (nagu Bremen-Verden) oma rivaalidele, hakkas Wismari t\xc3\xa4htsus langema, kuna sellest sai suurema keskuse asemel pigem Rootsi eelpost.\n_START_SECTION_\nRootsi valitsemise l\xc3\xb5pp\n_START_PARAGRAPH_\nAastal 1803 pantis Rootsi nii Wismari linna kui ka Wismari piirkonna muud Rootsi valitsemise all olnud alad 1,258 miljoni riigitaalri eest Mecklenburg-Schwerini suurhertsogkonnale, j\xc3\xa4ttes endale siiski v\xc3\xa4ljaostmise \xc3\xb5iguse peale 100 aasta m\xc3\xb6\xc3\xb6dumist. Sellest Rootsi \xc3\xb5igusest tulenevalt ei olnud Wismar Mecklenburgi maap\xc3\xa4eval esindatud kuni aastani 1897. Aastal 1903 \xc3\xbctles Rootsi l\xc3\xb5puks oma n\xc3\xb5uetest linnale lahti.\n_START_SECTION_\nArhitektuur\n_START_PARAGRAPH_\nMitmed Wismari k\xc3\xb5ige oman\xc3\xa4olisemad hooned ehitati just ajal, mil piirkond kuulus Rootsile. Rootsi ehitusstiilid segunesid meetoditega, mis olid valdavad ajal, mil linn kuulus Hansa Liitu, et luua Saksamaa ja Poola L\xc3\xa4\xc3\xa4nemere rannikule ainulaadne arhitektuuriline motiiv. T\xc3\xa4nu sellele, et s\xc3\xa4ilinud on nii Hansa Liidu kui Rootsi valitsemise aegset arhitektuuri (tellisgootikat), on Wismari ja Stralsundi linnad kantud UNESCO maailmap\xc3\xa4randi nimistusse."